หุ้นยุโรปปิดลบ ขณะตลาดโภคภัณฑ์ผันผวน
ตลาดหุ้นยุโรปปิดลดลงเมื่อคืนนี้ (9 ธ.ค.) หลังจากที่เคลื่อนไหวอย่างผันผวนตามทิศทางของตลาดสินค้าโภคภัณฑ์ ขณะเดียวกันก็ขาดปัจจัยชี้นำที่ชัดเจน
10 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลดลง 0.4% ปิด (9 ธ.ค.) ที่ 364.19 จุด, ดัชนี CAC-40 ตลาดหุ้นฝรั่งเศสลดลง 44.41 จุด หรือ 0.95% ปิดที่ 4,637.45 จุด, ดัชนี DAX ตลาดหุ้นเยอรมันลดลง 81.11 จุด หรือ 0.76% ปิดที่ 10,592.49 จุด และดัชนี FTSE 100 ตลาดหุ้นลอนดอนลดลง 8.54 จุด หรือ 0.14% ปิดที่ 6,126.68 จุด
หุ้นแองโกล อเมริกัน ลดลง 1.2% หลังจากที่ดิ่งลง 12.3% เมื่อวันอังคาร โดยได้รับปัจจัยถ่วงจากการที่บริษัทมีแผนปรับโครงสร้างองค์กรด้วยการระงับการจ่ายเงินปันผล รวมถึงลดเงินลงทุน 1 พันล้านดอลลาร์ตลอดปีหน้า และยังมีแผนปรับลดจำนวนพนักงานลงมากกว่าครึ่งหนึ่งด้วย ส่วนหุ้นไบเออร์ร่วง 2.1% หลังมีรายงานข่าวว่าดาวเคมิคอลและดูปองท์กำลังอยู่ระหว่างการหารือเพื่อควบรวมกิจการ
นอกจากนี้ นักลงทุนยังจับตาดูการประชุมของธนาคารกลางสหรัฐ (FED) ในวันที่ 15-16 ธ.ค.นี้ เพื่อดูว่าเฟดจะปรับขึ้นอัตราดอกเบี้ยหรือไม่ หลังจากที่เจ้าหน้าที่ระดับสูงของเฟดได้ออกมาส่งสัญญาณดังกล่าว โดยล่าสุดนายเดนนิส ล็อคฮาร์ท ประธานเฟดสาขาแอตแลนต้ากล่าวว่า เศรษฐกิจและตลาดการเงินในปัจจุบันอยู่ในภาวะที่เอื้ออำนวยต่อการปรับขึ้นอัตราดอกเบี้ยในการประชุมครั้งนี้